Bont Alarm Elaine Marais: Graffiti Boeke
Hy wou net gou vinnig sy pa se motorfiets 'leen' met die hoop dat hy Karien sal beïndruk en haar hart sal wen. Nou sit hy op die sypaadjie en sien die wrak van 'n motorfiets en tannie Lenie se lewelose hondjie. Hoe het hy hier beland?
Die veertienjarige Juhan Bruwer was eens 'n seun waarop enige ouer trots kon wees. Sy pa se regterhand, sy ma se oogappel - iemand na wie sy jonger sussie kon opsien. Talentvolle sportman, leier, akademiese presteerder. Dit alles verander wanneer hy keer op keer verkeerde besluite neem totdat hy uiteindelik heeltemal uit die wentelbaan van sy gesinslewe ruk en 'n ander koers inslaan.
Bont Alarm is 'n verfrissende en onverwagse verhaal van tweede kanse, keuses en die verskillende roetes wat jou lewe kan inslaan.
Elaine Marais is skrywer van die gewilde Christelike liefdesromans, Liefde vir Lienke, Koesterkind en Afdraaipad. Bont Alarm is haar eerste jeugverhaal en word ook met 'n Christelike inslag geskryf. Elaine woon in die hart van die Breëriviervallei saam met haar man en drie kinders.